La Bibia piemontèisa/Testament Vej/Cronache/2Cronache36


36

Ël regn ëd Jehoacas 

La gent dël pais a l'ha portà Jehoacas, fieul ëd Giosia e a l'han falo rè al pòst ëd sò pare a Gerusalem. Jehoacas a l'avìa vintitré agn cora che a l'é vnùit a esse rè e a l'ha regnà për tre mèis a Gerusalem. Ma 'l rè d'Egit a l'ha spodestalo an Gerusalem, amponénda al pais na taja special ëd sent talent d'argent e un talent d'òr. Peui ël rè d'Egit a l'ha stabilì tanme rè dzora 'd Giuda e Gerusalem, Eliachim, frel ëd Jehoacas e a l'ha cambiaje 'l nòm an Jeoiachim. Neco a l'ha pijàit sò frel Jeocas e a l'ha portalo n'Egit.

Ël regn ëd Jehoiachim 

Jeoiachim a l'avìa vintessinch agn cora che a l'han falo rè e a l'ha regnà për óndes agn a Gerusalem. Chiel a l'ha fàit lòn ch’a l’è mal a j'euj ëd Nosgnor, sò Dé.

Nabucodenesar, rè ëd Babilònia a l'é montà contra 'd chiel, peui a l'ha butalo ai fèr con caden-e 'd bronz për mnelo a Babilònia. Nabucodenesar a l'é portasse via d'asi dël Templi 'd Nosgnor a Babilònia e a l'ha butaje an sò palas. Lòn che a resta dj'aveniment dël regn ëd Jeoiachim, comprèise j'abominassion fàite da chiel e soe mancanse, a son anregistrà ant ël Liber dij Fàit dij rè d'Israel e 'd Giuda. Sò fieul Jeoiachin a l'ha sostituilo tanme rè.

Ël regn ëd Jehoiachin 

Jeoiachin a l'avìa disdeut agn cora che a l'é vùit rè e a l'ha regnà tre mèis e des di an Gerusalem. Ma a l'ha fàit lòn ch’a l’é mal a j'euj ëd Nosgnor. Al prinsipi dl'ann rè Nabucodenesar a l'ha comandà ch’a fussa portà a Babilònia, ansema con j'asi pressios dël Templi 'd Nosgnor. A sò pòst a l'ha tenù regensa ansima 'd Giuda e Gerusalem sò frel Sedechia.

Ël regn ëd Sedechia 

Sedechia a l'avìa vint un agn ant ël moment che a l'é vnùit a esse rè e a l'ha regnà óndes agn a Gerusalem. Chiel a l'ha fàit lòn ch’a l’é mal a j’euj ëd Nosgnor. A l'é pa umiliasse dëdnans dël profeta Geremia, portavos ëd Nosgnor. A l'é arvirasse 'dcò contra 'd Nabucodenesar, combin ch’a l'avèissa prestaje giurament për Dé. A l'é stàit testard e ampignatrù, arfudanse 'd torné al Signor Dé d'Israel.

Tùit ij cap ëd Giuda, ij sacerdòt e la gent a l'han na vira 'd pì moltiplicà soe 'nfedeltà e a l'han comëtù j'istess pëcà afros praticà da le nassion ch’a l’avìo dantorn. A l'han antamnà ël Templi che 'l Signor a l'era sacrasse an Gerusalem. 

Ël Signor Dé dij sò grand a l'avìa mandaje vàire vire ij sò profeta, përchè a l’avìa compassion ëd sò pòpol e ‘d sò Templi. Ma lor a sbefiavo ij mëssagé ëd Dé, an dëspresiand soe paròle e svergnand ij sò profeta. A la fin Nosgnor a l'é anrabiasse motobin con soa gent e a-i j'era gnun che a podèissa pì buté armedi a sò giudissi.

La croa ‘d Gerusalem 

Antlora Nosgnor a l'ha portà contra 'd lor ël rè dij Babilonèis, che a l'ha massacrà ij sò òm vajant ant ël santuari. A son gnanca stàit risparmià giovo e fomne o vej e ansian. Dé a l'ha butà tuti ant le man dël rè dij Caldé. Chiel-sì a l'ha portà via a Babilònia tùit j'asi sacrà, cit e gròss, dël Templi 'd Dé, përparèj come lòn ch'a-i j'era ant ij tesòr dël Templi e coj dël rè e dij sò fonsionari. Peui a l'han brusà 'l Templi 'd Dé e campà giù le muraje ëd Gerusalem. A l'han dàit a le fiame tùit ij palass fortifià e dëstrovù tut lòn che a-i j'era 'd valor. La gent ch'a l'era scampà dë spa a l'é staita dëportà an Babilònia. E cora che 'l regn persian a l'é montà al podèj, ël pòpol con tùit ij sò fieuj, a son vnùit esse s-ciav ëd lor. Tut sòn a l'é rivà për compì la paròla 'd Nosgnor, profetisà da Geremia: “Fin-a che 'l pais a l'avrà nen scontà sò ann sabàtich, a durerà ël temp ëd soa desolassion, peui la tèra a s'arlamrà ant ël compiment djë stant'ani”.

Rè Ciro a consent che ij pròfugh as na torno a ca 

Ant ël prim ann ëd rè Ciro ëd Persia, an compiment dël mëssagi ëd Nosgnor pronunsià për mojen ëd Geremia, ël Signor a l'ha dësvijà lë spìrit ëd Ciro rè ëd Persia a proclamé për tut sò regn e a vos e për iscrit: 

“A dis Ciro, rè ëd Persia: Nosgnor, Dé dij cej, a l'ha dame tùit ij regn ëd la tèra. Chiel a l'ha comandame 'd constrùje un Templi an Gerusalem, che a l'é an Giuda. Coj ëd vojàutri ch’a fan part ëd sò pòpol a peulo torné ambelelà e che 'l Signor sò Dé a sia con lor!”.

Nòte 

Bibia
Testament Vej
Cronache